**PRANEŠIMAS ŽINIASKLAIDAI**

**2024 11 11, Vilnius**

**Pokyčiai Klaipėdos centre: prasideda Gluosnių gatvės ir skersgatvio rekonstrukcija**

Nekilnojamojo turto plėtros įmonė „Eriadas“ gavo statybos leidimą rekonstruoti dalį Gluosnių gatvės ir Gluosnių skersgatvio Klaipėdoje. Duobėtus užmiesčio kelius primenančios nepravažiuojamos gatvės pačiame miesto centre keisis iš esmės – jau greitai viena jų atkarpa bus išasfaltuota ir apželdinta, nutiesti šaligatviai bei dviračių takai, įrengtos bendro naudojimo parkavimo vietos ir gatvės apšvietimas. Ateityje planuojama etapais rekonstruoti visą Gluosnių gatvę ir skersgatvį.

„Bastionų namų“ kvartalą vystanti bendrovė „Eriadas“ į pirmąjį gatvių rekonstrukcijos etapą, kurį ketinama baigti 2026 metų antrąjį ketvirtį, investuos daugiau nei pusę milijono eurų.

„Ilgai laukta Gluosnių gatvės ir skersgatvio rekonstrukcija pirmiausia pagerins susisiekimą ir gyvenimo kokybę aplinkinių Klaipėdos centro kvartalų gyventojams, bet kartu ji prisidės prie viso miesto infrastruktūros sutvarkymo, gerbūvio ir įvaizdžio“, – sako UAB „Eriadas“ vadovė Vita Žutautaitė.

Šiuo metu „Eriadas“ baigia pirmąjį „Bastionų namų“ etapą – du naujus A++ klasės gyvenamuosius namus adresu Gluosnių skg. 3 ir Gluosnių g. 23, kuriuose jau įregistruotas 87 proc. baigtumas. Šiuose namuose dar galima įsigyti keletą butų su daline apdaila. Užbaigti pirmojo „Bastionų namų“ etapo statybas numatoma per kelis ateinančius mėnesius.

V. Žutautaitės teigimu, butai greta Jono kalnelio, 15 minučių atstumu nuo Klaipėdos senamiesčio, skirti gyventojams, ieškantiems balanso tarp darbo ir poilsio, norintiems gyventi miesto širdyje ar turėti antruosius namus atostogoms ar nuomai pajūryje. Iš viso „Bastionų namų“ projekte suplanuoti šeši skirtingą architektūrinę išraišką turintys etapai, kuriuose iškils 15 gyvenamųjų namų.

Gluosnių gatvės ir Gluosnių skersgatvio juosiamoje teritorijoje, kur statomi „Bastionų namai“, yra veikęs potašo fabrikas, grūdų perdirbimo įmonė, tabako fabrikas. Nuo 2000 metų ši vieta buvo tuščia ir apleista.

**Apie UAB „Eriadas“**

UAB „Eriadas“ yra nekilnojamojo turto plėtros įmonė, sėkmingai vystanti įvairių erdvių projektus nuo 2003 metų ir sukaupusi didelę patirtį nekilnojamojo turto plėtojimo, statybų valdymo bei techninės priežiūros srityse. UAB „Eriadas“ yra viena iš didžiausių nekilnojamojo turto vystytojų Lietuvoje ir pirmaujanti statybos valdymo įmonė Vakarų Lietuvoje.

**Kontaktai žiniasklaidai:**

Daiva Selickaitė

„Salve Agency“ projektų direktorė

Mob. +370 686 85 906

El. paštas daiva@salveagency.lt